
I. REGLEMENTĂRI ÎN DOMENIUL AUDIOVIZUALULUI LA NIVEL COMUNITAR


Politica Uniunii Europene în domeniul audiovizualului este reglementată de articolele 167 și 173 din Tratatul privind funcționarea Uniunii Europene (TFUE). 

Principalul act legislativ din acest domeniu este Directiva serviciilor mass-media audiovizuale, care a fost revizuită în anul 2018. Principalul instrument al UE în sprijinul acestui sector (în special al industriei cinematografice) este subprogramul MEDIA al programului "Europa creativă".

Carta drepturilor fundamentale a Uniunii Europene cere să se respecte "libertatea și pluralismul mijloacelor de informare în masă".

In conformitate cu articolul 167 din TFUE, UE încurajează cooperarea dintre statele membre și, dacă este cazul, sprijină și completează acțiunile acestora în domeniul creației artistice și literare, inclusiv în sectorul audiovizualului. Rolul UE în domeniul audiovizualului este acela de a crea o piață unică europeană pentru serviciile audiovizuale. UE trebuie, de asemenea, să țină seama de aspectele culturale în toate politicile sale. Deciziile se adoptă prin procedura legislativă ordinară.


În cursul anilor '80, evoluția tehnologiilor de radiodifuziune a condus la o creștere a numărului de posturi comerciale de televiziune în Europa și la posibilitatea de a le recepta emisiunile în mai multe țări. Acest lucru a creat necesitatea unor standarde minime comune, care au fost stabilite pentru prima dată în Directiva cunoscută sub denumirea de „Televiziune fără frontiere” (Directiva 89/552/CEE). 

La prima revizuire a acesteia, în 1997, s-a stabilit „principiul țării de origine”, ceea ce înseamnă că organismele de radiodifuziune se află sub jurisdicția statului membru în care își au sediul. La revizuirea din 2007 s-au adăugat noi servicii, precum „video la cerere” („video on demand” – VOD), disponibil pe internet. Directiva a fost codificată în 2010 și redenumită Directiva serviciilor mass-media audiovizuale (DSMAV).


În raportul din 2012 al Comisiei privind aplicarea DSMAV și în discuțiile care au urmat publicării de către Comisie, în 2013, a Cărții verzi pe tema „Pregătirea pentru convergența deplină a lumii audiovizuale: creșterea economică, creația și valorile”, a devenit clar faptul că serviciile mass-media audiovizuale converg și că modurile de furnizare și de consum ale acestor servicii sunt în permanentă schimbare, în funcție de evoluțiile tehnologiilor.

Pentru a actualiza cadrul de reglementare și a ține pasul cu evoluțiile recente, la 25 mai 2016, Comisia a publicat o nouă propunere legislativă de modificare a DSMAV.

Negocierile trilogului interinstituțional cu privire la text au fost încheiate la 6 iunie 2018. Principalele elemente ale textului includ: (1) modificarea limitei comunicărilor comerciale de la 12 minute pe oră la 20 % pe zi, între orele 6.00 și 18.00; (2) protejarea minorilor de conținutul care îi „poate afecta”, aceeași reglementare aplicându-se emisiunilor tradiționale și serviciilor la cerere; (3) extinderea dispozițiilor referitoare la operele europene la furnizorii de servicii la cerere, care trebuie să se asigure că operele europene reprezintă cel puțin 30% din cataloagele lor și să dea vizibilitatea cuvenită acestor opere; și (4) încadrarea platformelor de partajare a materialelor video sub incidența DSMAV pentru a combate discursurile de incitare la ură și a-i proteja pe minori de conținutul dăunător. Votul în plen pentru aprobarea noilor norme a avut loc la 2 octombrie 2018. Ulterior, la 6 noiembrie 2018, Consiliul a adoptat Directiva prin vot.


Statele membre trebuie să o transpună în legislația lor națională până la 19 septembrie 2020.

De asemenea, la nivel comunitar, prin Decizia  462 din 2014 (3.2.2014) a  Comisiei Europene, s-a constituit grupul european de reglementare pentru serviciile media audiovizuale, care reunește șefi sau reprezentanți la nivel înalt ai organismelor naționale de reglementare în domeniul serviciilor audiovizuale, pentru a sfătui Comisia cu privire la punerea în aplicare a Directivei UE privind serviciile media audiovizuale (AVMSD).

II. REGLEMENTĂRI NAȚIONALE

FRANŢA


Consiliul Superior al Audiovizualului este autoritatea publică franceză de reglementare a audiovizualului, reprezentând un colegiu cu personalitate juridică. Pentru a-și asigura misiunile, acesta este organizat în 8 direcții, sub autoritatea președintelui și sub responsabilitatea directorului administrativ: direcţiile administrativă, financiară, de gestionarea a sistemelor informaționale, managementului media televizată, managementului media radio, managementului programe, juridică, studii, afaceri economice, afaceri europene și internaționale și direcția informații și comunicare instituțională, precum și un secretariat general pentru teritorii.


 Autoritatea funcționează în scopul asigurării libertății de exprimare în interesul publicului și al profesioniștilor. Se bazează pe următoarele principii:

· respectarea și protejarea drepturilor și libertăților individuale;

· reglementarea economică și tehnologică a pieței;
· responsabilitatea socială.

CSA este o autoritate publică independentă organizată în baza legii din 17 ianuarie 1989, care modifică legea Léotard din 30 septembrie 1986. Aceasta înseamnă că acționează în numele statului care și-a delegat competența pentru reglementarea sectorului audiovizual. CSA raportează acțiunile sale autorităților publice, dar nu este supusă autorității guvernului.


Pe lângă garantarea libertății comunicării audiovizuale, Consiliul Superior al Audiovizualului și-a văzut misiunea generală extinzându-se și adaptându-se ritmului schimbărilor tehnologice, economice și sociale. Departe de a-l reduce la rolul de polițist audiovizual, legea îi încredințează misiuni care acoperă atât protecția libertății de comunicare, respectul pentru persoane, cât și reglementarea publică, tehnică și economică a sectorului și acțiunilor de interes general și coeziune socială pentru difuzarea de canale de televiziune sau radio.


De exemplu, CSA emite autorizațiile de utilizare a frecvențelor, monitorizează respectarea regimului de protecţie a minorilor, respectarea legislaţiei electorale în legătură cu organizarea campaniilor electorale s.a.

I s-au încredințat competențe specifice cu privire la serviciile publice de radio şi televiziune, răspunzând în special de independența acestor entități.

Consiliul este condus de un colegiu format din șapte membri: președintele și șase consilieri. Toţi sunt numiţi în funcţie prin decret al președintelui Republicii pentru un mandat de șase ani, care nu poate fi anulat și nu poate fi reînnoit.

Președintele CSA este numit de președintele Republicii. Ceilalți șase membri ai Colegiului sunt numiți de președinții Senatului și Adunării Naționale. Fiecărei camere legislative îi revine numirea a trei membri, aleși pe baza abilităților, experienței și expertizei lor. Aceste nominalizări trebuie să contribuie la reprezentarea egală a femeilor și bărbaților.

Nominalizările trebuie să fie validate de comisiile de afaceri culturale ale Senatului și Adunării Naționale, pe baza unui vot favorabil de 3/5 din voturile exprimate.


Cu excepția președintelui său, Colegiul este reînnoit din doi în doi ani. Pentru a fi membru al Colegiului trebuie îndeplinite următoarele condiţii: vârsta mai mică de 65 de ani şi interzicerea oricărei alte activităţi profesionale sau funcţii pe perioada exercitării mandatului de membru al Colegiului.


Pentru membrii Colegiului sunt prevăzute obligaţii de îndeplinit şi după încetarea mandatului:


- îndeplinirea criteriilor referitoare la prevenirea conflictelor de interese, stabilite de Legea privind transparenţa vieţii publice, pentru o perioadă de încă un an după încetarea mandatului.

În plus, în conformitate cu dispozițiile Codului Penal, pe parcursul celor trei ani de la încetarea funcției, membrii Colegiului nu pot lucra pentru o întreprindere publică sau privată pentru care CSA a asigurat supravegherea sau controlul.

Legislaţie

Legea audiovizualului din anul 1986
, modificată şi completată, reglementează acest domeniu, iar în prezent, există un  proiect pentru o nouă lege, al cărei conţinut să răspundă nevoilor actuale  ale pieţei audiovizualului din Franţa.


Proiectul noii legi prevede crearea unei singure companii care să reunească toate instituţiile de stat prestatoare de servicii audiovizuale, precum şi o reglementare mai strictă a veniturilor obţinute din servicii de publicitate.


De asemenea, guvernul intenţionează, în baza acestei viitoare legi, să schimbe procedura de numire a şefilor instituţiilor publice audiovizuale, aceştia, fiind, în prezent, numiţi de către CSA.


Potrivit ministrului Culturii, Franck Riester, preşedinţii instituţiilor publice de audiovizual vor fi numiţi de către consiliile de administraţie ale acestora. 


Se intenţionează ca această reformă a audiovizualului să fie implementată până la sfârşitul anului 2022.


GERMANIA

Autorităţile de Media - aceasta este autoritatea umbrelă a celor 14 instituţii mass-media de stat din Germania. Aceasta este responsabilă de aprobarea și supravegherea posturilor de radio și televiziune private, de verificarea respectării regulilor privind publicitatea și a dispozițiilor privind protecția minorilor și de promovarea proiectelor de informare în domeniul mass-media. 

În Germania există 14 autorități mass-media de stat. Acestea lucrează împreună în numele statelor federale pentru sarcini și proiecte centrale sub egida Autorităţilor de Media. Această colaborare asigură reglementarea uniformă a politicilor posturile private de radio și televiziune şi generează o singură voce în politica mediatică europeană.

În Germania, domeniul audiovizualului, inclusiv activitatea de supraveghere, este reglementat în baza legislaţiei fiecărui land, prin urmare, există o autoritate mass-media de stat în aproape fiecare land. Berlin și Brandenburg, precum și Hamburg și Schleswig-Holstein au un institut comun de mass-media.

În Germania, funcţionează sistemul dual de radiodifuziune cu programe de difuzare publică și posturi private de radio şi de televiziune. Programele private precum RTL, Sat 1, Radio Klassik sau Energy se finanțează în principal prin publicitate. Radiodifuziunile publice ARD și ZDF primesc bani din taxa de difuzare.


Activitatea de cooperare în cadrul autorităţii centrale se desfăşoară în cadrul a patru comisii:

Comisia de licenţe și supraveghere (ZAK)


Conferința președinților comitetului (GVK)


Comisia pentru determinarea concentrării în mass-media (CEC)


Comisia pentru un mediu audiovizual care să protejeze tineretul (KJM)


ZAK este responsabilă pentru aprobarea și controlul radiodifuzorilor privați la nivel național, reglementarea platformelor și dezvoltarea emisiilor digitale.


GVK ia decizii în domeniul selecției privind alocarea platformelor și a capacităților de transmisie wireless furnizorilor privați.


CEC verifică respectarea dispozițiilor pentru asigurarea diversității de opinie în televiziunea privată la nivel național.


KJM este punctul central de contact pentru protecția minorilor la televiziunea și radioul privat, precum și pe internet.


Un alt organ intern este DLM: Conferința directorilor autorităților mass-media de stat. Deciziile fundamentale de politică în domeniul mass-media sunt pregătite aici, de exemplu pe teme de drept, tehnologie / convergență, alfabetizare în media și Europa.

Responsabilitatea de bază a Autorităților de Media este reglementarea. Aceasta include sarcini cum ar fi:

Emiterea de licențe pentru distribuirea programelor de difuzare;

Alocarea frecvențelor pentru transmisie;

Monitorizarea respectării prevederilor legale;

Supravegherea respectării dispozițiilor privind publicitatea, protecția tinerilor și principiile generale de programare cu privire la radiodifuziune și internet;

Supravegherea furnizorilor de platforme;

Asigurarea diversității de opinie și prevenirea unei influențe dominante asupra opiniei publice.


Biroul comun de administrare al Autorităților de media coordonează atribuțiile supranaționale ale organismelor și comisiilor aparținând autorităților media.


Biroul comun de administrare are sediul la Berlin și reprezintă baza substanțială pentru o colaborare eficientă între autoritățile mass-media. În acest sens, funcționează ca un pol de referinţă pentru autoritățile mass-media în sine și pentru public.


Oferă sprijin ZAK și DLM, celor trei comitete (regulament; rețele, tehnologie, convergență și alfabetizare media, protecția utilizatorilor și minorilor, diversitate locală), precum și GVK, KJM și KEK în realizarea sarcinilor acestora.

Biroul de administrare comună cuprinde trei departamente: comitete și PR, concentrare media și protecția minorilor în mass-media.
Legislaţie 

Tratat interstatal privind radiodifuziunea și telemedia (Tratat de radiodifuziune interstatală) versiunea din 1 mai 2019.


Directiva comună a autoritățile germane de presă care reglementează publicitatea, sponsorizarea și teleshopping-ul (Directiva de publicitate TV) versiunea din 18 septembrie 2012.


Tratat interstatal privind protecția demnității umane și protecția minorilor în radiodifuziune și în Telemedia (Tratatul interstatal privind protecția minorilor - JMStV) în vigoare de la 01 octombrie 2016.
 

ITALIA

În Italia, organismul public pentru reglementarea domeniului audiovizual este Autoritatea pentru garantarea comunicaţiilor
, înfiinţată în baza Legii nr. 246 din 31 iulie 1997
. 

Autoritatea este formată din președinte, Comisia pentru infrastructuri și rețele, Comisia pentru servicii și produse și Consiliu. Fiecare Comisie este un organism colegial format din președintele Autorității și doi comisari. Consiliul este format din președinte și toți comisarii. 

Președintele este numit prin decret al președintelui Republicii, la propunerea președintelui Consiliului, în acord cu ministrul dezvoltării economice, sub rezerva avizului favorabil al comisiilor parlamentare competente. Senatul Republicii și Camera Deputaților aleg fiecare doi comisari, care sunt numiți prin decret al președintelui Republicii.


Principalele competenţe ale  Consiliului:
· raportează Guvernului oportunitatea intervențiilor, inclusiv a celor legislative, în legătură cu inovațiile tehnologice și evoluția, pe plan intern și internațional, a sectorului comunicațiilor;

· garantează aplicarea normelor legislative privind accesul la infrastructurile mass-media și de comunicare, de asemenea, prin pregătirea unor reglementări specifice;

· promovează cercetări și studii în domeniul inovației și dezvoltării tehnologice în sectorul serviciilor de comunicații și multimedia, utilizând și Institutul Superior de Poștă și Telecomunicații;

· adoptă dispozițiile de aplicare a regulamentului menționat la articolul 1 alineatul (2) din decretul-lege din 23 octombrie 1996, nr. 545, cu modificările  legii din 23 decembrie 1996, nr. 650, privind criteriile și metodele de eliberare a licențelor și autorizațiilor și pentru determinarea contribuțiilor relative, precum și a reglementării privind criteriile și procedurile de emitere a concesiunilor și autorizațiilor în domeniul de difuzare și pentru determinarea taxelor și contribuțiilor aferente;

· propune Ministerului Comunicațiilor caietul de sarcini pentru acordarea concesiunilor și autorizațiilor în domeniul de radiodifuziune pe baza reglementărilor aprobate de același consiliu;

· verifică bugetele și datele referitoare la activitățile și proprietatea subiecților autorizați sau a concesionarilor serviciului de radio și televiziune, în conformitate cu normele stabilite;

· își asumă funcțiile și responsabilitățile atribuite Garantului pentru difuzare și publicare;
· autorizează transferul dreptului de proprietate asupra companiilor care desfășoară activitatea de radiodifuziune prevăzută de lege;

· își exprimă avizul către Ministerul Comunicărilor privind conturarea planului național de alocare a frecvențelor;
· procesează planurile de alocare a frecvențelor;
· garantează aplicarea dispozițiilor în vigoare cu privire la propagandă, publicitate și informații politice, precum și respectarea regulilor privind tratamentul echitabil și accesul egal în publicații și în transmiterea informațiilor și propagandelor electorale și emite regulile de aplicare;
· propune Ministerului Comunicărilor schema acordului atașat concesiunii serviciului public de radiodifuziune și verifică punerea în aplicare a obligațiilor prevăzute în acordul menționat anterior și în toate celelalte care sunt stipulate între concesionarul serviciului public și administrațiile publice. Comisia parlamentară pentru direcția și supravegherea generală a serviciilor de radio și televiziune își exprimă un aviz obligatoriu în termen de treizeci de zile cu privire la proiectul de acord și la contractul de prestări servicii cu concesionarul de servicii publice; în plus, supraveghează implementarea obiectivelor serviciului public menționat anterior;

· verifică dacă publicarea și diseminarea sondajelor în mass-media sunt realizate în conformitate cu criteriile cuprinse în regulamentul specific pe care el însuși îl emite;

· favorizează integrarea tehnologiilor și oferta serviciilor de comunicații;
De asemenea, Consiliul trebuie să decidă pe tema conflictului de interese, drepturile audiovizuale sportive, protecția consumatorilor, serviciile poștale.
Competențele Comisiei pentru infrastructuri și rețele

· definește măsurile de securitate a comunicațiilor și promovează intervenția organismelor Ministerului Comunicațiilor pentru eliminarea interferențelor electromagnetice, de asemenea prin modificarea instalațiilor;

· stabilește standardele pentru decodificatoare, pentru a facilita utilitatea serviciului;

· administrează registrul operatorilor de comunicații (ROC)

· definește criterii obiective și transparente în legătură cu tarifele maxime pentru interconexiune și pentru accesul la infrastructurile de telecomunicații în conformitate cu criteriile de nediscriminare;

· reglementează relațiile dintre administratorii infrastructurii de telecomunicații și utilizatori și verifică dacă administratorii infrastructurii de telecomunicații garantează drepturile de interconectare și accesul la infrastructuri celor care gestionează rețele sau oferă servicii de telecomunicații;
· soluționează litigiile privind interconectarea și accesul la infrastructura de telecomunicații;

· primește periodic un raport de la operatorii serviciului public de telecomunicații cu privire la cazurile de întrerupere a serviciilor către utilizatori, formulând orice adrese cu privire la metodele de întrerupere. Utilizatorii interesați pot apela la Autoritate împotriva întreruperilor serviciului, în cazurile prevăzute de un regulament specific definit de Autoritate;

· identifică scopul obiectiv și subiectiv al oricărei obligații de serviciu universal și metodele de determinare și alocare a costului relativ și propune modificări;

· promovează interconectarea sistemelor naționale de telecomunicații cu cele ale altor țări;
· determină criteriile pentru definirea planurilor naționale de numerotare pentru rețelele și serviciile de telecomunicații, pe baza criteriilor de obiectivitate, transparență, nediscriminare, corectitudine și actualitate;

· intervine în litigiile dintre autoritatea de gestionare a serviciului de telecomunicații și utilizatorii privați.
Competențele Comisiei pentru servicii și produse

· supraveghează respectarea prevederilor legii privind serviciile și produsele furnizate de fiecare operator care primește concesiunea sau autorizația în baza legislației actuale, promovând integrarea tehnologiilor și oferta de servicii de telecomunicații;

· monitorizează metodele de distribuție a serviciilor și produselor, inclusiv publicitatea sub orice formă, fără a aduce atingere competențelor atribuite de lege diferitelor autorități și poate emite ordine, în conformitate cu reglementările Uniunii Europene, pentru rmonizarea relațiilor dintre operatorii de servicii fixe și rețelele mobile și operatorii care efectuează revânzarea serviciilor de telecomunicații;

· asigură respectarea perioadelor minime care trebuie să treacă pentru utilizarea operelor audiovizuale de către diversele servicii începând de la data ediției fiecărei lucrări, în conformitate cu legislația în vigoare, luând în considerare și orice acorduri diferite între producători;
· în materie de publicitate sub orice formă, inclusiv teleshopping, emite reglementările care implementează prevederile legale și reglementează interacțiunea organizată între furnizorul produsului sau serviciului sau administratorul de rețea și utilizator, care implică achiziționarea de informații de la utilizator, precum și ca utilizare a informațiilor utilizatorului;

· verifică respectarea de către sectorul de radio și televiziune a regulilor privind protecția minorilor, luând în considerare, de asemenea, codurile de autoreglare referitoare la relația dintre televiziune și minori și orientările Comisiei parlamentare pentru supravegherea radioului și serviciilor de televiziune;
· monitorizează respectarea protecției minorităților lingvistice în sectorul comunicațiilor de masă;

· administrează sondajele indicilor de audienţă; 
· monitorizează corectitudinea sondajelor privind indicii de audienţă.


Structura administrativă a Autorității

Autonomia pe care legea o recunoaște Autorității impune ca aceasta să adopte propriile sale reglementări privind organizarea și funcționarea birourilor, tratamentul juridic și economic al personalului, bugetele, rapoartele și gestionarea cheltuielilor, de asemenea în derogare de la prevederile privind contabilitatea generală a statului.


Regulamentul privind organizarea și funcționarea Autorității definește structura administrativă a Autorității, în vârful căreia se află secretarul general, al cărui rol constituie „joncțiunea” juridică și instituțională între activitatea unităților organizaționale și funcțiile de conducere și controlul ale președintelui și ale organelor colegiale.


Secretarul general este chemat să răspundă, ținând cont de prioritățile și liniile directoare stabilite de organele colegiale, asupra funcționării generale a departamentelor și serviciilor. În cadrul activităților de planificare, planificare strategică și control, este asistat de doi secretari generali adjuncți, numiți de consiliu.


Comitetele regionale pentru comunicații sunt organe funcționale ale Autorității care, în conformitate cu principiul constituțional al descentralizării teritoriale, asigură îndeplinirea îndatoririlor de guvernare, garantează și controlează sistemul de comunicații de importanță locală. Acestea sunt finanțate de regiuni, pentru exercitarea sarcinilor legate de nevoile regionale specifice și de către Autoritate în ceea ce privește exercitarea funcțiilor delegate. Acestea din urmă trebuie realizate în context și în conformitate cu principiile și criteriile directive stabilite de Agcom.


Legea nr. 249 din 1997 instituie, de asemenea, în cadrul Autorităţii, Consiliul Național al Utilizatorilor care, în deplină autonomie, emite avize și face propuneri către Autoritate, Parlament, Guvern pentru protecția drepturilor cetățenilor în materie de comunicare.


Comportamentul tuturor celor care lucrează în autoritate este reglementat de un Cod de etică și este supus controlului unui Comitet special de etică. Pentru a garanta corectitudinea gestiunii administrative și contabile, a fost creată o Comisie de garantare.

Consiliul Național al Utilizatorilor

Consiliul Național al Utilizatorilor, instituit prin art. 1, paragraful 28, din legea din 31 iulie 1997, n. 249, este alcătuit din experți desemnați de asociațiile care reprezintă diferitele categorii de telecomunicații și utilizatori de servicii de radio și televiziune dintre persoane cu înaltă calificare în domeniile juridic, sociologic, psihologic, pedagogic, educațional și mass-media, care s-au distins în susţinerea drepturilor și demnității persoanei sau a nevoilor speciale de protecție a minorilor. 

Consiliul avizează și face propuneri Autorității, Parlamentului și Guvernului și tuturor organismelor publice și private, care au competență în materie audiovizuală sau desfășoară activități în aceste sectoare cu privire la toate problemele referitoare la protejarea drepturilor și la nevoile legitime ale cetățenilor, în calitate de subiecți activi ai procesului de comunicare, promovează, de asemenea, inițiative de dezbatere asupra acestor probleme.


Prin propriul regulament, Autoritatea stabilește criteriile pentru desemnarea, organizarea și funcționarea Consiliului Național al Utilizatorilor și stabilește numărul membrilor săi, care nu trebuie să depășească unsprezece.


Avizele și propunerile privind protecția drepturilor menționate la articolul 1 alineatul (1) din legea din 31 decembrie 1996, nr. 675, sunt transmise Garantului pentru protecția datelor cu caracter personal.

Direcția pentru conținut audiovizual


Desfășoară activitățile pregătitoare și preliminare pentru funcțiile de reglementare, supraveghere și sancționare cu referire la profilurile referitoare la pluralismul intern, la serviciul public de radiodifuziune și la drepturile digitale, inclusiv obligațiile de programare și protecția minorilor, cu referire în special la următoarele subiecte:

· perioadele electorale și neelectorale și sondajele politico-electorale;

· conflictele de interese în conformitate cu legea din 20 iulie 2004, n. 215;

· indicatori de calitate ai serviciului public de radiodifuziune;

· drepturi audiovizuale sportive, drepturi de autor, gestionare colectivă a drepturilor de autor și drept de rectificare;

· cote europene, drepturi secundare și producători independenți;

· indici de ascultare pe mass-media și sondaje;

· protecția minorilor, demnitatea umană și a minorităților și relațiile cu reprezentanții utilizatorilor;

· monitorizarea radio și televiziune și reglementări privind publicitatea și plasarea produselor.

Oficiul pentru pluralism intern și serviciu public de radio, televiziune și multimedia


Desfășoară activități de reglementare, supraveghere și sancționare în domeniul egalității de tratament în perioadele electorale și neelectorale, cu referire specifică la reglementările emise pentru televiziunea publică de către Comisia parlamentară pentru supravegherea serviciilor de radio și televiziune, în materie de pluralism intern în conformitate cu legislația în vigoare și în privinţa sondajelor politico-electorale.Desfășoară activitatea cerută de legea nr. 214/2004, privind conflictele de interese, în temeiul articolului 2, paragraful 9, din legea nr. 481/1995. Gestionează procedurile și desfășoară toate celelalte activități în domeniile reglementării, supravegherii și sancțiunilor concesionarului serviciului public de radio, televiziune și multimedia, a evaluărilor audienței pe mass-media și a sondajelor. Monitorizează respectarea liniilor directoare emise de Comisia parlamentară pentru supravegherea serviciilor de radio și televiziune. 
REPUBLICA CEHĂ

Consiliul pentru radiodifuziune și televiziune (RRTV
) al Republicii Cehe este organismul responsabil pentru reglementarea radiodifuziunii în Republica Cehă. Funcția și responsabilitățile RRTV sunt stabilite în Legea audiovizualului din 2001
.

Consiliul este organism central al administrației de stat, care:

· efectuează administrarea în zona de radiodifuziune și televiziune precum și în zona serviciilor media audiovizuale, la cerere, prevăzute în Legea nr. 132/2010 Coll;
· supraveghează respectarea și dezvoltarea mai multor oferte de programe și informații în domeniul difuzării și preluării transmisiei;
· contribuie la asigurarea independența conținutului difuzat în radio şi televiziune; 

· supraveghează respectarea reglementărilor legale în domeniul radiodifuziunii și condițiile prevăzute în decizia de acordare a unei licențe sau în decizia de înregistrare (art. 5, lit. a);
· acordă, modifică și retrage licențele pentru operațiunea de difuzare (art. 5, litera b);
· emite, modifică și anulează decizia cu privire la înregistrarea pentru funcționarea transmisiei preluate (art. 5, lit. c);
· păstrează o evidență a operatorilor de radiodifuziune și a operatorilor de emisie preluată (art. 5, lit. d);
· publică periodic rezumatul cererilor de licențe și înregistrări, precum și rezumatul licențelor acordate și modificările, înregistrările și modificările acestora, într-o manieră care să permită accesul la distanță (art. 5, lit. e);

· impune sancțiuni (art.5 lit. f) din Legea nr. 231 / 2001Coll .; Secțiunea șapte din Lege; Artă. 7, paragraful 1, art.5, lit. a) din Legea nr. 40/1995 Coll.)

· monitorizează conținutul emisiunilor de radio și televiziune (art. 5, lit. g)

· recomandă operatorilor de radiodifuziune și operatorilor de preluare a emisiunilor cu privire la încălcarea îndatoririlor prevăzute de Legea nr. 231/2001 Coll. sau condițiile licenței acordate și le programează un termen pentru remediere (art. 59, paragraful 1);
· acordă aprobarea Oficiului Ceh de Telecomunicații pentru eliberarea unei autorizații individuale de exploatare a frecvenței radio pentru alte servicii de comunicații radio într-o parte a spectrului radio rezervată în întregime radiodifuziunii și televiziunii (art. 5, litera h);
· determină raza teritorială de difuzare a operatorilor de radiodifuziune conform art. 3, alineatul 1, litera b) în conformitate cu punctul de vedere al Oficiului Ceh de Telecomunicații (art. 5, lit. k);
· cooperează cu Oficiul Ceh de Telecomunicații (art. 5, lit. l) și participă cu punctele de vedere și propunerile sale la formarea elementelor de bază ale politicii de stat din Republica Cehă în ceea ce privește radiodifuziunea și conceptele dezvoltării sale și în legătură cu îmbunătățirea nivelului de alfabetizare media (art. 5, paragraful m);
· stabilește programele și serviciile direct legate de aceste programe, care trebuie difuzate în mod obligatoriu în interesul public prin intermediul rețelelor de comunicații electronice pentru radiodifuziune și televiziune, examinează continuarea nevoilor diseminării lor obligatorii;

· emite statutul și regulile de procedură ale Consiliului și regulile de organizare ale Oficiului Consiliului (art. 5 lit. o); Oficiul Consiliului este un organism al Consiliului și asigură sarcini legate de servicii speciale;

· prezintă Raportul anual de activitate în domeniul radiodifuziunii și în domeniul furnizării de servicii media audiovizuale, la cererea Camerei Deputaților (art. 6 alin. 1);
· este autorizat să emită punctele de vedere către guvern și către organele administrației de stat și să solicite cooperarea acestora în domeniul radiodifuziunii; Guvernul și organismele administrației de stat cooperează cu Consiliul în problemele de radiodifuziune și sunt obligați, dacă este vorba despre difuzare, să solicite întotdeauna poziția Consiliului (Art. 6, paragraful 4);
· la cerere, furnizează Ministerului Culturii datele necesare în vederea îndeplinirii obligațiilor de către Republica Cehă, ce decurg din contracte internaționale sau urmare a apartenenței la organizații internaționale (art. 6, paragraful 5 din Legea nr. 132/2010 Coll.);
· numește și retrage șeful oficiului Consiliului, care este subordonat președintelelui Consiliului (art. 11, paragraful 3);
· poate decide cu privire la suspendarea transmisiei programelor de televiziune preluate de la un stat, care este parte contractuală a Convenției Europene la televiziunea de frontieră, și de la un stat membru al Uniunii Europene în condițiile definite la art. 62;
· păstrează o evidență a furnizorilor de servicii media audiovizuale la cerere și face publice datele selectate într-un mod care să permită accesul la distanță (art. 4, paragraful 2, litera a) și art. 5, paragraful 7 din Legea nr. 132/2010 Coll.);
· impune sancțiuni în temeiul prezentei legi (articolul 4 alineatul (2) litera b) din Legea nr. 132/2010 Coll.);
· monitorizează, la cerere, conținutul serviciilor media audiovizuale (art. 4, paragraful 2, litera c) din Legea nr. 132/2010 Coll.).


Componenţa Consiliului


Consiliul este format din 13 membri care sunt numiți și revocaţi de primul-ministru pe baza propunerii Camerei Deputaților; Calitatea de membru al Consiliului reprezintă o funcţie publică. Mandatul membrilor Consiliului este de 6 ani. Cetățenii Republicii Cehe pot fi aleși membri ai Consiliului în cazul în care întrunesc următoarele cerințe:


a) capacitate juridică deplină,


b) reședința permanentă în Republica Cehă,


c) vârsta minimă de 25 de ani;


d) integritatea; această cerință nu este considerată îndeplinită dacă candidatul a fost condamnat cu executare pentru o infracțiune comisă în legătură directă cu funcționarea radioului sau a televiziunii, servicii media audiovizuale la cerere, presă sau pentru orice altă infracțiune voluntară, cu excepția cazului în care o astfel de condamnare a fost anulată. 

O persoană care a deţinut calitatea de membru al Consiliului pe parcursul a două mandate consecutive, inclusiv cu termen incomplet, nu mai poate fi nominalizată și numită din nou în aceeași calitate.

 Camera Deputaților poate propune Primului Ministru revocarea unui membru al Consiliului următoarele motive: dacă nu-şi îndeplineşte sarcinile sarcinile în mod corespunzător, are o conduită care îi contestă imparţialitatea sau independenţa, dacă este urmărit penal.


Calitatea de membru al Consiliului este incompatibilă cu calitatea de Președinte al Republicii, deputat, senator, membru al guvernului, judecător, procurorc, membru al Oficiul Suprem de Audit, Membru al Consiliului Băncii Naționale a Cehiei, membru în Consiliul Agenției Cehe de Presă, al Consiliul Televiziunii Cehe și al Consiliul Radio.

De asemenea, membrilor Consiliului le este interzisă apartenenţa politică.


SPANIA

În Spania, Consiliul Naţional pentru Media Audiovizuală funcţionează în cadrul Comisiei Naţionale a Pieţelor şi Concurenţei (CNMC
), organism care promovează şi apără funcţionarea optimă a tuturor pieţelor în interesul consumatorilor şi mediului de afaceri.


Comisia Națională a Piețelor și Concurenței este atașată Ministerul Economiei și Competitivității şi funcţionează în baza Legii 3 din 2013.


Potrivit art. 13 din textul legal menţionat, CNMC:


Comisia Națională a Piețelor și Concurenței își va exercita funcțiile prin intermediul următoarelor organe de conducere:


a) Consiliul Comisiei Naționale a Piețelor și Concurenței.


b) Președintele Comisiei Naționale a piețelor și Concurenței, care, de asemenea, face parte din Consiliul.

Consiliul este organ de decizie colegial în legătură cu funcțiile consultativă, de promovare a concurenței și arbitraj și rezoluție a conflictelor atribuite Comisiei Naționale a Piețelor și Concurenței. (...)

Consiliul Comisiei Naționale a Piețelor și Concurenței este

compus din zece membri.


La şedintele Consiliului nu pot participa membri ai Guvernului sau orice persoană care deţine o funcţie publică.


Membrii Consiliului, precum și președintele și vicepreședintele sunt numiţi de Guvern, prin decret regal, la propunerea ministrului Economie și Competitivităţii, aleşi dintre oameni cu prestigiu și competență în domeniul de acțiune al Comisiei,  recunoscute public, după ce sunt audiaţi şi primesc avizul Comisiei corespunzătoare a Congresului Deputaților.

Mandatul membrilor Consiliului este de șase ani fără posibilitatea de realegere. Reînnoirea membrilor Consiliului se va face parțial la fiecare doi ani, astfel încât niciun mandat să nu coincidă, ca perioadă, cu altul.

Consiliul Naţional pentru Media Audiovizuală a fost creat în baza Legii nr. 7 din anul 2010 privind Comunicarea Audiovizuală
 cu scopul de a supraveghea domeniul audiovizualului, având în vederea că la momentul intrării în vigoare a legii, organisme de reglementare cu funcții similare existau deja în unele comunități autonome.

Legea are un capitol intitulat Reguli de bază pentru comunicațiile audiovizuale, care stabilește drepturile consumatorilor și ale furnizorilor de servicii audiovizuale. 

Acesta stabilește un set de reguli privind sponsorizarea programelor, publicitatea și plasarea produselor. Legea permite doar publicitatea băuturilor alcoolice sub 20 de grade. 

Aceasta stabilește, de asemenea, reguli privind exclusivitatea asupra unui anumit conţinut pentru radiodifuzori, precum și obligația de a transmite în direct întregul sau o parte a acestui conținut atunci când este considerat a fi de interes public. O listă de evenimente care îndeplinesc acest criteriu include, printre altele, finala Ligii Campionilor, Jocurile Olimpice și Marele Premiu de Formula 1 care se desfășoară în Spania.

De asemenea, legea permite difuzorilor privaţi să negocieze o remuneraţie cu platformele de satelit sau cablu, în schimbul transmisiunilor în direct, în timp ce difuzorii publici, naționali sau ai regiunilor autonome, o fac fără remunerare.


Pe lângă cele menționate, Legea sprijină producțiile proprii ale canalelor publice; aceasta va garanta diversitatea lingvistică în cadrul radiodifuzorilor din regiunile autonome și va obliga operatorii să păstreze arhivele tuturor difuzărilor.

Principalele funcţii ale Consiliului:
· Monitorizarea adaptării conținutului audiovizual la reglementările privind protecția minorilor, publicitate și accesibilitate;
· Controlul respectării, de către furnizorii de servicii audiovizuale, a obligației de finanțare anticipată;


· Monitorizarea îndeplinirii misiunii de serviciu public încredințată CRTVE (Corporación de radio și televiziune Española SA - serviciul public de radiodifuziune), precum și adecvarea resurselor publice alocate pentru aceasta;
· Cooperarea cu autorităţile de profil de la nivel regional;

· Sancţionarea furnizorilor de servicii de comunicații audiovizuale care încalcă reglementările;

· Medierea conflictelor dintre agenții implicați pe piețele comunicațiilor audiovizuale, cele legate de transferul canalelor de radio și televiziune și accesul la stadioane și locaţii sportive.


� � HYPERLINK "http://www.europarl.europa.eu/ftu/pdf/ro/FTU_3.6.2.pdf" �http://www.europarl.europa.eu/ftu/pdf/ro/FTU_3.6.2.pdf�


� � HYPERLINK "https://ec.europa.eu/digital-single-market/en/news/commission-decision-establishing-european-regulators-group-audiovisual-media-services" �https://ec.europa.eu/digital-single-market/en/news/commission-decision-establishing-european-regulators-group-audiovisual-media-services�


� � HYPERLINK "https://www.csa.fr/Informer" �https://www.csa.fr/Informer�


� � HYPERLINK "https://www.legifrance.gouv.fr/affichTexte.do?cidTexte=LEGITEXT000006068930" �https://www.legifrance.gouv.fr/affichTexte.do?cidTexte=LEGITEXT000006068930�


� � HYPERLINK "https://www.lemonde.fr/actualite-medias/article/2019/09/24/le-gouvernement-veut-reunir-l-audiovisuel-public-au-sein-d-une-meme-holding_6012916_3236.html" �https://www.lemonde.fr/actualite-medias/article/2019/09/24/le-gouvernement-veut-reunir-l-audiovisuel-public-au-sein-d-une-meme-holding_6012916_3236.html�


� � HYPERLINK "https://www.die-medienanstalten.de/fileadmin/user_upload/Rechtsgrundlagen/Gesetze_Staatsvertraege/RStV_22_english_version_clean.pdf" �https://www.die-medienanstalten.de/fileadmin/user_upload/Rechtsgrundlagen/Gesetze_Staatsvertraege/RStV_22_english_version_clean.pdf�


� � HYPERLINK "https://www.die-medienanstalten.de/fileadmin/user_upload/Rechtsgrundlagen/Richtlinien_Leitfaeden/TV_Advertising_Directive_2012.pdf" �https://www.die-medienanstalten.de/fileadmin/user_upload/Rechtsgrundlagen/Richtlinien_Leitfaeden/TV_Advertising_Directive_2012.pdf�


� � HYPERLINK "https://www.die-medienanstalten.de/fileadmin/user_upload/Rechtsgrundlagen/Gesetze_Staatsvertraege/Interstate_Treaty_on_the_Protection_of_Minors_in_the_Media__JMStV_in_English___19th_Interstate_Broadcasting_Treaty.pdf" �https://www.die-medienanstalten.de/fileadmin/user_upload/Rechtsgrundlagen/Gesetze_Staatsvertraege/Interstate_Treaty_on_the_Protection_of_Minors_in_the_Media__JMStV_in_English___19th_Interstate_Broadcasting_Treaty.pdf�


� � HYPERLINK "https://www.agcom.it/atti-generali" �https://www.agcom.it/atti-generali�


� � HYPERLINK "https://www.normattiva.it/uri-res/N2Ls?urn:nir:stato:legge:1997-07-31;249!vig=" �https://www.normattiva.it/uri-res/N2Ls?urn:nir:stato:legge:1997-07-31;249!vig=�


� � HYPERLINK "https://www.rrtv.cz/en/static/documents/index.htm" �https://www.rrtv.cz/en/static/documents/index.htm�


� � HYPERLINK "https://www.rrtv.cz/en/static/documents/act-231-2001/Act-on-RTV-broadcasting-reflecting-AVMSD.pdf" �https://www.rrtv.cz/en/static/documents/act-231-2001/Act-on-RTV-broadcasting-reflecting-AVMSD.pdf�


� � HYPERLINK "https://www.cnmc.es/sobre-la-cnmc/que-es-la-cnmc" �https://www.cnmc.es/sobre-la-cnmc/que-es-la-cnmc�


� � HYPERLINK "https://www.boe.es/eli/es/l/2013/06/04/3/dof/spa/pdf" �https://www.boe.es/eli/es/l/2013/06/04/3/dof/spa/pdf�


� � HYPERLINK "https://www.boe.es/buscar/pdf/2010/BOE-A-2010-5292-consolidado.pdf" �https://www.boe.es/buscar/pdf/2010/BOE-A-2010-5292-consolidado.pdf�

